Ole Stavad (S), 2000-10-10:
Jeg vil godt takke det flertal, der har givet tilslutning til forslaget.
Jeg må indrømme, at i hvert fald ved en række af de bemærkninger, hvor man nåede frem til den konklusion, måtte jeg spørge mig selv, om vi havde været virkelig dårlige pædagoger, dengang vi skrev lovforslaget, eller om det måske kunne skyldes, at man ikke havde fået læst det så grundigt. Jeg vil godt sige, at hvis det var sådan, at der ikke var et flertal, der stemte det her forslag igennem i Folketinget - jeg er så glad for at konstatere, at der er et flertal, der har meddelt, at man vil være parat til at medvirke - så ville det være det ondeste, man kan gøre ved vognmandserhvervet, for konsekvensen af det måtte være, at vi måtte melde os ud af den aftale, der betyder, at danske vognmænd, når de har betalt vejafgiften i Danmark, kan køre frit på ikke mindst de tyske veje, og hvis der er noget, der har en stor konkurrencemæssig interesse for danske vognmænd, så er det i sagens natur, at de i forhold til dem, de konkurrerer mest med, ikke er på et omkostningsniveau, der er højere. Derfor vil jeg bare bede de pågældende ordførere, fru Mariann Fischer Boel, hr. Brian Mikkelsen og også fru Sonja Albrink om at kigge lidt nøjere på forslaget, for det her forslag har til formål at sikre det, som er måske det mest afgørende for danske vognmænds konkurrenceevne, nemlig at de er med i en aftale, hvor de kan køre rimelig frit i Europa, og der betyder Tyskland i sagens natur utrolig meget. Så har der været en række andre bemærkninger, bl.a. sagde hr. Brian Mikkelsen, at hvis vi nu kunne sætte nogle afgifter ned på de der nye biler og ad den vej give et incitament.
Der er jeg bare nødt til at meddele hr. Brian Mikkelsen, at der er ingen afgift på lastbiler.
Den er nul.
Og da vognmandserhvervet er momsregistreret, får de også den moms tilbage, de betaler, når de køber en lastbil.
Et af hovedproblemerne i de drøftelser, vi har siddet sammen med vognmændene om her i den seneste tid - og jeg vil meget gerne rose vognmændene for at have gjort sig umage for at håndtere det her, så det bliver inden for ordentlige demokratiske rammer - har faktisk været, at vi i en lang årrække har været optaget af at have konkurrencedygtige forhold for danske vognmænd, så det også er godt at drive vognmandsvirksomhed med udgangspunkt i Danmark.
Derfor ligger vi, når det handler om vægtafgift, på et minimumsniveau.
Den kan ikke sættes ned.
Derfor har vi samme vejafgift, som vi har i landene omkring os.
Hvis vi ser på bilerne, så er der som sagt ingen afgift.
Da man er momsregistreret, får man momsen tilbage.
Det eneste, der er tilbage, er diesel, og hvis vi ser på diesel, ja, så kan vi konstatere, at vi i øjeblikket, når vi tager hensyn til, at vi har nogle lidt stærkere kvalitetskrav end tyskerne eller i hvert fald incitamenter til det, har en lavere afgift hos os på ca. 18 øre, og i forhold til Sverige, så vidt jeg husker, på ca. 40 øre.
Så var det hr. Kim Behnke, der nævnte de østeuropæiske lastbiler.
Der har vi en bilateral aftale med eksempelvis Polen om, at man kan bringe større mængder end de internationale regler med ind.
Der har vognmændene gennem en periode, der i hvert fald ikke er under et par år, haft et stående tilbud om, at hvis de skønner, at det vil være til fordel for deres konkurrenceevne, at vi kommer ned på de internationale regler, der, så vidt jeg husker, er noget med 300 l, så er jeg parat til at opsige den bilaterale aftale. Det har vognmændene hidtil ikke skønnet ville være til deres fordel.
Der køres jo altså begge veje, må jeg sige til hr. Kim Behnke.
Vognmændene har valgt at holde det, jeg kalder en time-out, indtil om et par dage, hvor de har en generalforsamling, hvor bestyrelsen med formanden i spidsen spørger, om den har mandat til at fortsætte forhandlingslinjen.
Hvis bestyrelsen får det mandat, som jeg håber den får, fortsætter vi også forhandlingerne, og jeg tror også, at vi på en række områder finder nogle ting, som kan være ikke mindst strukturforbedrende for erhvervet, og jeg vil heller ikke afvise, at der kan findes muligheder for at bidrage til noget, der også kan skubbe den rigtige vej miljømæssigt.
Hr. Kim Behnke nævner filtrene som en væsentlig miljøgevinst.
Det er jeg enig med hr. Kim Behnke i, men problemet er, at i øjeblikket har vi ikke tilstrækkelig klarhed over, om de også virker så godt, som de skal virke.
Der er nogle forsøg i gang i øjeblikket, som mig bekendt forventes afsluttet et stykke ind i 2001, og det, der i hvert fald har været vores indstilling, og det tror jeg der har været enighed om, er, at så længe vi ikke har et tilstrækkelig sikkert grundlag, så skal vi ikke begynde at bruge meget store summer på at påmontere filtre, vi ikke har sikkerhed for også virker efter hensigten.
Derfor afventer vi på lige nøjagtig det felt, at vi får resultater af de forsøg, der er i gang, og får
tilstrækkelig klarhed, og så må vi på det tidspunkt tage en diskussion om, hvordan vi håndterer det. Hvis hr. Kim Behnke har læst det supplerende regeringsgrundlag, vil han have bemærket, at der også er nævnt en lille hensigtserklæring i den sammenhæng.
Endelig er det sidste, jeg skal sige, at når der er visse ordførere, der altid lader, som om alle skatteforslag er nogle, der skal tage en masse penge fra folk, så er der, hvis man kigger ned over striben af de skatteforslag, der er i dag, et forslag, der forventes at give en provenugevinst på 30 mio. kr., og et andet forslag, der forventes at give et provenutab på 30 mio. kr. Det vil sige, at resultatet af dagen i dag set fra en skatteministers synsvinkel, hvis vel at mærke alle forslag vedtages, er et stort, rundt nul.
Jeg synes, at de borgerlige partiers ordførere måske skulle gøre sig selv den tjeneste at prøve at se lidt på indholdet af forslagene i stedet for bare at tælle numre.
Så vil de måske også med en større glæde kunne støtte væsentligt mere af det, der kommer her i salen som forslag.